VENDIM
Nr. 120, datë 24.5.2022

MBI FILLIMIN E PROCEDURËS PËR LICENCIMIN E SHOQËRISË “EGNATIA HYDROPOWER” SHPK NË VEPRIMTARINË E PRODHIMIT TË ENERGJISË ELEKTRIKE, NGA HEC “GOSTIMA 1”, ME KAPACITET TË INSTALUAR 3047 kw, “GOSTIMA 2”, ME KAPACITET TË INSTALUAR 5586 kw, “GOSTIMA 3”, ME KAPACITET TË INSTALUAR 5335 kw, “GOSTIMA 4”, ME KAPACITET TË INSTALUAR 7396 kw, “GOSTIMA 5”, ME KAPACITET TË INSTALUAR 10321 kw, “GOSTIMA 5/1”, ME KAPACITET TË INSTALUAR 450 kw, DHE “GOSTIMA 6”, ME KAPACITET TË INSTALUAR 16819 kw, ME KAPACITET TOTAL TË INSTALUAR 48 864 kw

Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar, si dhe të neneve 4, pika 1, germa “a”, 5, pika 1, germa “a” dhe nenit 10, pika 3 dhe 11, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; dhe nenit 19, pika 1, germa “a” të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 24.5.2022, mbasi shqyrtoi relacionin e përgatitur nga Drejtoria e Licencimit, Autorizimeve dhe Mbikëqyrjes me nr. 771/3 prot., datë 18.5.2022, “Mbi fillimin e procedurës për licencimin e shoqërisë ‘Egnatia Hydropower’ sh.p.k. në veprimtarinë e prodhimit të energjisë elektrike nga HEC ‘Gostima 1’, me kapacitet të instaluar 3047 kw, ‘Gostima 2’, me kapacitet të instaluar 5586 kw, ‘Gostima 3’, me kapacitet të instaluar 5335 kw, ‘Gostima 4’, me kapacitet të instaluar 7396 kw, ‘Gostima 5’, me kapacitet të instaluar 10321 kw, ‘Gostima 5/1’, me kapacitet të instaluar 450 kw, dhe ‘Gostima 6’, me kapacitet të instaluar 16819 kw, me kapacitet total të instaluar 48 864 kw”,
konstatoi se: 
[bookmark: _GoBack]- Shoqëria “Egnatia Hydropower” sh.p.k., me shkresën e protokolluar në ERE me nr. 636 prot., datë 9.5.2022, ka paraqitur kërkesën për licencim në veprimtarinë e prodhimit të energjisë elektrike, nga HEC “Gostima 1”, “Gostima 2”, “Gostima 3”, “Gostima 4”, “Gostima 5”, “Gostima 5/1” dhe “Gostima 6”, me vendndodhje në rrjedhën e lumit Gostimë, përfshirë dhe degët e tij, rrethi Elbasan, Librazhd. 
- Shoqëria ka kryer pagesën e aplikimit për t’u pajisur me licencë nga ERE, në zbatim të aneksit A, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar.
- Në zbatim të përcaktimeve të rregullores së sipërcituar, aplikanti duhet të depozitojë në ERE: formatin dhe dokumentacionin për aplikim; dokumentacionin juridik, administrativ dhe pronësor; dokumentacionin financiar dhe fiskal dhe dokumentacionit teknik për veprimtarinë e prodhimit të energjisë elektrike. Sa rezulton nga ky aplikim, shoqëria ka plotësuar dokumentacionin, në lidhje me:
- Formatin dhe dokumentacionin për aplikim, neni 9, pika 1, germat: “a”, “b”, “c”; 
- dokumentacionin juridik, administrativ dhe pronësor, neni 9, pika 2, germat: “a”, “b”, “c”; 
- dokumentacionin financiar dhe fiskal, neni 9, pika 3, germa “d”;
- dokumentacionin teknik për HEC, neni 9, pika 4.1.3, germat: a”, “b”, “c”, “d”;
- lejet nga institucionet e tjera, neni 9, pika 4.1.5, germat “b” dhe “c”;
- dokumentacionin tekniko-ekonomik, neni 9, pika 4.1.4, germat “c” dhe “e”.
Dokumentacionin e munguar si më poshtë:
- Nenin 7, “Delegimi i të drejtave të aplikuesit”, pika 2, germa “a”, shoqëria duhet të përcjellë në ERE prokurën ose autorizimin e aplikuesit për përfaqësimin e tij.
Dokumentacionin juridik, administrativ dhe pronësor, neni 9, pika 2:
- germa “d” (vërtetim që shoqëria dhe drejtuesit kryesorë të saj, në rastin e personave juridikë, nuk janë të përfshirë në një proces penal të filluar nga organet e drejtësisë (vërtetim nga prokuroria dhe gjykata)). Duke qenë se selia e shoqërisë është në Tiranë, në vijim shoqëria duhet të përcjellë në ERE vërtetimet e Prokurorisë dhe Gjykatës së Tiranës për administratorin e shoqërisë dhe përfaqësuesin e saj ligjor, në zbatim të nenit 7, pika 2, germa “b”, të rregullores;
- germa “e” (struktura e ndërtimit dhe funksionimit administrativ të shoqërisë, sipas pozicioneve dhe profileve përkatëse. Në rastin e aplikimeve për licencë prodhimi të energjisë elektrike kërkohet paraqitja e licencës për drejtues teknik elektrik). Shoqëria të përcjellë në ERE licencën për drejtuesin teknik;
- germa “f” (marrëveshje koncesioni apo çdo formë tjetër e marrëveshjes në rastet e aplikueshme të lidhura me institucionet përgjegjëse të ngarkuara me ligj, në përputhje me kuadrin ligjor përkatës si dhe ndryshimet në këto akte). Në vijim do t’i kërkohet shoqërisë të përcjellë në ERE edhe kontratën bazë të koncesionit të nënshkruar me autoritetin kontraktor dhe kontratën shtesë të koncesionit të nënshkruar pas kryerjes së projektit të zbatimit të vitit 2019 dhe oponencën teknike respektive.
Po ashtu, në lidhje me rivendosjen në afat të ndërtimit të veprës, shoqëria duhet të bëjë me dije nëse është pajisur me leje ndërtimi.
Dokumentacionin financiar dhe fiskal, neni 9, pika 3:
- germa “a” (vërtetimi për shlyerjen e tatim-taksave dhe detyrimeve ndaj institucionit të sigurimeve shoqërore). Shoqëria duhet të depozitojë në ERE vërtetimet respektive me afat të përditësuar (të jenë lëshuar jo më parë se 1 muaj nga momenti i depozitimit në ERE) në zbatim të nenit 8, pika 3 të rregullores;
- germa “b” (bilanci financiar i tri viteve të fundit/ose të kohës së ekzistencës së shoqërisë (për shoqëritë me ortakë, shoqëri të tjera paraqitja e bilancit të këtyre të fundit)). Në zbatim të kërkesave të kësaj pike të rregullores, shoqëria duhet të depozitojë në ERE pasqyrat financiare për vitin 2021;
- germa “c” (dokumente që vërtetojnë aftësinë ose mbështetjen financiare të aplikuesit, ku shprehen qartë vlerat monetare për financim dhe struktura e financimit (financim i vetë aplikuesit, kredi bankare, donacione, të tjera, etj.)). Shoqëria nuk ka përcjellë dokument në lidhje me sa kërkon kjo pikë e rregullores dhe do t’i kërkohet t’i depozitojë këto dokumente në ERE.
Dokumentacionin teknik për HEC:
Të dhënat teknike për HEC, neni 9, pika 4.1.1:
- Për HEC “Gostima 1”, “Gostima 2”, “Gostima 3”, “Gostima 4”, “Gostima 5”, dhe “Gostima 6” shoqëria duhet të plotësojë të dhënat që lidhen me: kapacitetin ujëmbledhës, tensionin në dalje të gjeneratorit, nën/stacionin ku lidhet, tensionin e rrjetit të shpërndarjes/transmetimit ku lidhet HEC, rendimentin dhe jetëgjatësinë e pritshme të centralit, sipas kërkesave të formatit në zbatim të rregullores.
Të dhënat teknike për bllokun e transformimit dhe lidhjen me sistemin, neni 9, pika 4.1.2, shoqëria duhet të plotësojë të dhënat që lidhen me prodhuesin e transformatorit, kapacitetin mVa, tensionin e pështjellave kV, Skemën e lidhjes se pështjellave, gjatësinë e linjës km, kapacitetin transmetues mw, nivelin e tensionit të linjës kV, llojin e përcjellësve dhe seksionin e përcjellësve m2, për të 7 HEC.
Leje nga institucione të tjera:
Neni 9, pika 4.1.5.
- germa “a” (miratimi i pikës së lidhjes me sistemin). Shoqëria duhet të depozitojë në ERE, miratimin e pikës së lidhjes dhe/ose marrëveshjen e pikës së lidhjes me sistemin e transmetimit.
- Në përfundim të afatit të dy prej kontratave të qirasë (datë 25.3.2031 dhe 7.1.2031), shoqërisë do t’i kërkohet t’i depozitojë ato me afate të rinovuara, apo çdo dokument tjetër që do të rregullojë pronësinë në vijim. Ndërsa për kontratën e tretë, e cila përcakton se afati i saj është 9 vjet duke filluar nga e nesërmja e marrjes së lejes së ndërtimit nga organet përkatëse, do t’i kërkohet shoqërisë informacion në lidhje me pajisjen me leje ndërtimi në mënyrë që të llogariten afatet e përfundimit të saj.
- Shoqëria duhet të përcjellë në ERE informacion në lidhje me fazën e zbatimit të projektit, dhe me depozitimin e tij do të bëhen edhe llogaritjet përkatëse në lidhje me fillimin ose jo të punimeve brenda afateve që përcakton deklarata mjedisore.
- Në lidhje me mungesën e dokumentacionit të sipërcituar, do të njoftohet subjekti që në zbatim të neneve 10, pika 10, dhe 11, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të ndryshuar, t’i depozitojë ato në ERE brenda afateve.
- Shoqëria duhet të depozitojë kontratën e koncesionit të formës BOT (ndërtim-operim-transferim), për ndërtimin e hidrocentraleve mbi lumin Gostimë (Egnatia–Shushicë), me nr. 4 rep., nr. 1 kol., të nënshkruar më datë 20.2.2013. 
Për gjithë sa më sipër, Bordi i ERE-s

VENDOSI:

1. Të fillojë procedurën për licencimin e shoqërisë “Egnatia Hydropower” sh.p.k. në veprimtarinë e prodhimit të energjisë elektrike nga HEC “Gostima 1”, me kapacitet të instaluar 3047 kw, “Gostima 2”, me kapacitet të instaluar 5586 kw, “Gostima 3”, me kapacitet të instaluar 5335 kw, “Gostima 4”, me kapacitet të instaluar 7396 kw, “Gostima 5”, me kapacitet të instaluar 10321 kw, “Gostima 5/1”, me kapacitet të instaluar 450 kw, dhe “Gostima 6”, me kapacitet të instaluar 16819 kw, me kapacitet total të instaluar 48 864 kw.
2. Drejtoria e Licencimit, Autorizimeve dhe Mbikëqyrjes të njoftojë aplikuesin dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. 
Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

